
A pazarlás és takarékosság ellentmondásai
Dolgozatunkban igyekeztünk feltárni a pazarlással és takarékossággal összefüggő globális problémákat, a természeti erőforrások, az élelmiszerek és az energia pazarlásának tükrében, a világ különböző területeinek habitusait összehasonlítva. Megkíséreltük minél szélesebb körben összefoglalni a témával kapcsolatosan fellelhető adatokat, összehasonlítani azokat, illetve következtetéseket levonni a megfigyelhető tendenciákból.
Bevezetésként tisztáztuk a fenntartható fejlődés és az ökológiai lábnyom fogalmát, s bemutattuk fontosságukat a témánk szempontjából. Majd rátértünk a pazarlás és takarékosság fogalmának elemzésére különböző szempontok alapján. A kérdéskört külön megvizsgáltuk mindkét fogalomra vonatkozóan, s kitértünk azok megnyilvánulásaira a fogyasztói magatartásban, megvizsgáltuk e magatartás kulturális, szemléletmódbeli, filozófiai történelmi és gazdasági gyökereit. Majd bemutattuk e fogyasztói magatartásformák ökológiai jelentőségét és hatásait.
Később elemeztük mai pazarló világunk helyzetét, a fogyasztásunk léptékén és a világ különböző tájainak gazdasági egyenlőtlenségein keresztül. Majd kitértünk külön-külön az élelmiszerpazarlás, az energiapazarlás és a vízpazarlás problémáira és ismertettük az ezekkel kapcsolatos takarékossági megfontolásokat.
Élelmiszerpazarlás kapcsán külön mutattuk be a fejlődő és a fejlett országokban uralkodó helyzetet, és az élelmiszerlánc aránytalanságait. Majd elemeztük Magyarország helyzetét is, s végül ismertettük az élelmiszertakarékosság lehetőségeit és fontosságát.
Az energiapazarlás kapcsán hasonló metódust használtunk, mint a korábbi fejezetben, azzal a különbséggel, hogy részletesebben bemutattuk az energiapiac helyzetét, s több javaslattal éltünk energiatakarékosságra és a megújuló energiaforrások fontosságára vonatkozólag.
A pazarlás harmadik jelentős részeként pedig a vízpazarlást emeltük ki, bemutattuk napjaink vízpiacának sajátosságait, s az aktuális előrejelzéseket a jövőre vonatkozólag, majd ismertettük a vízpazarlás szerepét és megoszlását az élelmiszer láncra és az energiaszektorra vonatkozólag.
A dolgozat zárásaként pedig kifejtettük egyéni véleményünket a témával kapcsolatosan és értékeltük a téma teljes körű bemutatásának sikerességét.



